b'\n_START_ARTICLE_\nBla\xc5\xbe Bite\xc5\xbenik\n_START_SECTION_\n\xc5\xbdivljenje in delo\n_START_PARAGRAPH_\nBla\xc5\xbe Bite\xc5\xbenik (tudi Bittesne(c)k) se je rodil v dru\xc5\xbeini gori\xc5\xa1kega knjigarnarja in zalo\xc5\xbenika \xc5\xa0tefana Bite\xc5\xbenika. Izdelal je prvi kamniti monumentalni oltar za baziliko Marijinega vnebovzetja na Sveti Gori, ki je zamenjal prej\xc5\xa1njega lesenega iz srednjeve\xc5\xa1ke cerkve. Oltar je bil narejen po na\xc4\x8drtih gradbenega mojstra Karla Baubela. Podno\xc5\xbeje in stopnice so bile izdelane iz marmorja pripeljanega iz kamnoloma v Nabre\xc5\xbeini, ostalo pa iz kararskega marmorja. Novi oltar je imel dvojno mizo, na vsaki strani te pa po en relief; na prvem je bil upodobljen pape\xc5\xbe Pij IX., kako se prose\xc4\x8de obra\xc4\x8da k Brezmade\xc5\xbeni, drugi pa je spominjal na romanje na Sveto Goro leta 1872. Oltar je 1. septembra 1877 posvetil gori\xc5\xa1ki nad\xc5\xa1kof Andreas Gollmayr. Bite\xc5\xbenik je v marmorju izdelal tudi doprsni kip nad\xc5\xa1kofa Gollmayrja ter kip sv. Martina z reve\xc5\xbeem in konjem, ki je stal nad portalom \xc5\xbeupnijske cerkve v Grgarju.'